JY LEES NOU O koek! Die 'reëndruppelkoek' met sy byna geen kilojoules neem die internet op horings
Ons almal ken koek as iets ryk, krummelrig en met versiersuiker getooi, maar dié nuwe kosgier dreig om al ons idees oor koek op hul kop te keer.
Ontmoet die reëndruppelkoek, 'n byderwetse nuwe nagereg wat sedert sy bekendstelling in April vanjaar die koswêreld op hol het.
En as jy dink dié jellierige besigheid is nie werklik 'n koek nie, is jy nie alleen nie. Heelwat mense sê die unieke eetding lyk meer na 'n jellie as 'n koek, maar koskenners en die sogenaamde "koek" se skepper hou vol dis wel koek.
Dit bestaan uit mineraalwater en agar – 'n middel soortgelyk aan gelatien wat van alge gemaak word. Die New Yorker Darren Wong het die unieke nagereg, wat glo 'n Japannese oorsprong het, vroeër vanjaar aan eetplekke in New York bekendgestel.
"Dis glibberig en jellierig," het een joernalis van Buzzfeed, wat die gereg beproef het, geskryf.
"Maar sodra dit in jou mond is, smelt dit weg. Dis baie meer as net jellie." Dit proe glo nes 'n reëndruppel – 'n vars, koel sensasie in jou mond. En bevat byna geen kilojoules nie. Dit moet verkieslik voorgesit word met bruinsuikerstroop en 'n spesiale meel wat van sojabone gemaak word. Dié ekstras sal natuurlik 'n paar kilojoules bevat.
"Die jellierige tekstuur is tipies van Japannese kos," sê Huisgenoot se kosredakteur, Carmen Niehaus. Sy het nog nie die nuwe eetgier geproe nie, maar sê sy vermoed dit sal soos die Italiaanse nagereg panna cotta proe, net minder romerig.
"Verwag 'n koel, soet smaak in jou mond," sê sy.
Teen sowat $8, of R125, is dit nie die goedkoopste nagereg nie. Maar ons is seker avontuurlustige eters sal dié geld betaal.